b'\n_START_ARTICLE_\nMeteorolo\xc5\xa1ka knji\xc5\xbenica, Ljubljana\n_START_PARAGRAPH_\nMeteorolo\xc5\xa1ka knji\xc5\xbenica se nahaja v prostorih Fakultete za matematiko in fiziko na Jadranski 19 v Ljubljani v prvem nadstropju. Financirana je s strani FMF-ja ter z ARRS-ja (slednji financira le nakup tujih znanstvenih revij). Knji\xc5\xbenica meri okoli 20m\xc2\xb2 in si s Fizikalno knji\xc5\xbenico deli vhod, knji\xc5\xbeni\xc4\x8darko ter \xc4\x8ditalnico.\n_START_SECTION_\nZgodovina\n_START_PARAGRAPH_\nLeta 1949 je iz Filozofske fakultete nastala Prirodoslovno-matemati\xc4\x8dna fakulteta, pet let pozneje pa Prirodoslovno-matemati\xc4\x8dno-filozofska fakulteta. Katedra za meteorologijo se je po dograditvi vselila v stavbo sedanje Filozofske fakultete na A\xc5\xa1ker\xc4\x8devi ulici. Leta 2005 je bil dograjen prizidek k stavbi na Jadranski 19, kamor se je iz A\xc5\xa1ker\xc4\x8deve ulice preselila Katedra za meteorologijo in njena knji\xc5\xbenica. Od takrat naprej deluje v istih prostorih kot Fizikalna knji\xc5\xbenica. Je edina tovrstna knji\xc5\xbenica v Sloveniji. V COBISS je vklju\xc4\x8dena od 1995.\n_START_SECTION_\nStoritve/poslanstvo\n_START_PARAGRAPH_\nNamenjena je predvsem \xc5\xa1tudentom in profesorjem FMF, ostalih \xc4\x8dlanov je precej manj (srednje\xc5\xa1olski profesorji, zaposleni v podjetjih). Vseh \xc4\x8dlanov je okoli 210. \xc5\xa0tudentom knji\xc5\xbenica nudi klasi\xc4\x8dne storitve kot so izposoja, fotokopiranje, tiskanje, dostop do interneta, dostop do elektronskih publikacij, oddaljen dostop,\xe2\x80\xa6 ne omogo\xc4\x8da pa jim medknji-\xc5\xbeni\xc4\x8dne izposoje, ki je zaradi finan\xc4\x8dnih razlogov namenjena le profesorjem. Sodeluje tudi z Znanstveno informacijskim centrom Instituta Jo\xc5\xbeef Stefan, ki ima v svoji knji\xc5\xbenici veliko literature, ki je relevantna tudi za njene uporabnike, vendar so tovrstne storitve ve\xc4\x8dinoma vezane na profesorje. Knji\xc5\xbenica uporabnikom nudi na razpolago 5 \xc4\x8ditalni\xc5\xa1kih in eno ra\xc4\x8dunalni\xc5\xa1ko mesto.\n_START_SECTION_\nIzposoja\n_START_PARAGRAPH_\nKnji\xc5\xbeni\xc4\x8dno gradivo si lahko izposojajo le \xc4\x8dlani Meteorolo\xc5\xa1ke knji\xc5\xbenice. U\xc4\x8dbenike in monografi-je si lahko uporabniki izposodijo za dobo enega meseca z mo\xc5\xbenostjo enkratnega podalj\xc5\xa1anja \xc5\xa1e za en mesec. Izjema so CD-ji, ki si jih uporabnik lahko sposodi za dobo enega tedna. V primeru \xc4\x8de je ta rok prekora\xc4\x8den se pla\xc4\x8da zamudnina, kasneje lahko sledi tudi opomin. Zaklju\xc4\x8dna dela, referen\xc4\x8dna zbirka in serijske publikacije so na voljo le v \xc4\x8ditalnici in se jih ne izposoja. Mo\xc5\xbene so tudi rezervacije gradiva po telefonu, e-po\xc5\xa1ti in osebno v knji\xc5\xbenici.'